**Zmluva o dielo č. \_\_\_\_\_\_\_\_\_\_\_\_\_\_\_\_\_\_\_\_\_**

uzavretá podľa § 536 a nasl. zákona č. 513/1991 Zb. Obchodný zákonník v znení neskorších predpisov a podľa zákona č. 343/2015 Z. z. o verejnom obstarávaní a o zmene a doplnení niektorých zákonov

**(ďalej len ,,Zmluva“)**

**Čl. I**

**Zmluvné strany**

Objednávateľ: **Bytový podnik mesta Košice, s.r.o.**

Sídlo: Južné nábrežie 13, 042 19 Košice

V mene ktorého koná: **Ing. Peter Vrábel, PhD.**, konateľ – riaditeľ spoločnosti

IČO: 44 518 684

DIČ: 2022722075

IČ DPH: SK2022722075

Bankové spojenie: Všeobecná úverová banka, a.s.

IBAN: SK51 0200 0000 0030 7256 6955

Zapísaný: v Obchodnom registri Okresného súdu Košice I, oddiel: Sro, vložka číslo: 22846/V

Kontaktná osoba: Eva Supuková – správca objektov

E-mail: eva.supukova@bpmk.sk

Mobilný telefón: +421 917 880 035

(ďalej len **„objednávateľ“**)

a

Zhotoviteľ:

Sídlo:

V mene ktorého koná:

IČO:

DIČ:

IČ DPH:

Bankové spojenie:

IBAN:

Zapísaný:

Kontaktná osoba:

E-mail:

Mobilný telefón:

(ďalej len **„zhotoviteľ“**)

(**„objednávateľ“** a **,,zhotoviteľ”** spolu ďalej ako **„zmluvné strany“**)

**Čl. II**

**Úvodné ustanovenia**

2.1 Zmluvné strany uzatvárajú túto zmluvu, predmetom ktorej je zhotovenie diela: **„Generálna rekonštrukcia bleskozvodov na bytových domoch Krčméryho 1-3, 5-7, 9-11 a Podjavorinskej 6-8, Košice“** - pre účely objednávateľa v súlade s obsahom tejto zmluvy a v súlade s Výzvou na predloženie ponuky v rámci postupu verejného obstarávania podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len ,,zákon č. 343/2015 Z. z.“) a ponukou zhotoviteľa doručenou objednávateľovi dňa ............ 2022.

2.2 Zmluvné strany prehlasujú, že si počas zhotovenia diela poskytnú patričnú súčinnosť.

2.3 Zmluvné strany sa dohodli, že v prípade akéhokoľvek sporu medzi nimi budú tento spor riešiť v prvom rade vzájomnými rokovaniami za účelom dosiahnutia spoločnej dohody. Pokiaľ zmluvné strany nedospejú aj napriek vzájomnej snahe k dohode a vyčerpajú všetky možnosti mimosúdneho vyriešenia sporu, je ktorákoľvek zmluvná strana oprávnená domáhať sa svojich práv návrhom na príslušný súd.

**Čl. III**

**Predmet zmluvy**

3.1 Predmetom tejto zmluvy je záväzok zhotoviteľa zhotoviť dielo: **„Generálna rekonštrukcia bleskozvodov na bytových domoch Krčméryho 1-3, 5-7, 9-11 a Podjavorinskej 6-8, Košice,“** v rozsahu podľa projektovej dokumentácie „Projektová dokumentácia vonkajšej ochrany pred bleskom Krčméryho 1-3, 5-7, 9-11, Košice“ a „Projektová dokumentácia vonkajšej ochrany pred bleskom Podjavorinskej 6-8, Košice“, spracované Ing. Michalom Špesom, PhD., projektantom na projektovanie elektrickej inštalácie, ktoré sú neoddeliteľnou súčasťou súťažných podkladov k verejnému obstarávaniu zákazky s nízkou hodnotou podľa §117 zákona č. 343/2015 Z. z, ktorý rieši montáž zariadenia bleskozvodu, jeho ukotvenie, montáž uzemňovacích tyčí, zrealizovanie všetkých potrebných prác súčinných pri rekonštrukcii bleskozvodov v súlade s projektovou dokumentáciou a rozpočtovými nákladmi uvedenými v cenovej ponuke. Po ukončení prác je potrebné doložiť do sprievodnej dokumentácie aj fotodokumentáciu z rekonštruovaného bleskozvodu, vyhlásenie o zodpovednosti zhotoviteľa, ktoré má byť súčasťou konštrukčnej dokumentácie a kópia súčasťou východiskovej revízie, vyhlásenie o zodpovednosti revízneho technika a východiskovej revízie, na základe vykonaných odborných prehliadok a odborných skúšok (revízií) bleskozvodov podľa súčasne platných technických noriem a predpisov pre každý vchod.

3.2 Zhotoviteľ je povinný vykonať predmet zmluvy uvedený v bode 3.1 tohto článku zmluvy odborne, kvalitne a za podmienok uvedených v tejto zmluve, v súlade s § 43d zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (ďalej len ,,zákon č. 50/1976 Zb.“) a súvisiacich STN a vykonať odborné prehliadky a odborné skúšky bleskozvodov na základe predmetu činnosti spoločnosti zapísanej v Obchodnom registri a na základe Oprávnenia vydaného Technickou inšpekciou, a.s. na výkon odborných prehliadok a odborných skúšok vyhradených technických zariadení elektrických podľa zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon o BOZP“) podľa Prílohy č. 1 – Cenovej ponuky sám, na svoje náklady a svoje nebezpečenstvo.

3.3 Zhotoviteľ je povinný vykonať predmet zmluvy v súlade s jeho ponukou, ktorú predložil objednávateľovi ako uchádzač vo verejnom obstarávaní na zákazku: **„Generálna rekonštrukcia bleskozvodov na bytových domoch Krčméryho 1-3, 5-7, 9-11 a Podjavorinskej 6-8, Košice“**. Tieto dokumenty (tzn. súťažné podklady a ponuka) sú obom zmluvným stranám známe, boli zmluvným stranám navzájom odovzdané a obe zmluvné strany ich považujú za východiskové podklady k tejto zmluve.

3.4 Technický dozor objednávateľa bude vykonávať: Ladislav Hricko.

3.5 Stavebno-technický dozor zhotoviteľa bude vykonávať: ................................., tel.:

**Čl. IV**

**Termín plnenia**

4.1 Zhotoviteľ sa zaväzuje, že vypracuje a dodá predmet zmluvy uvedený v čl. III tejto zmluvy v nasledovných termínoch:

|  |  |  |
| --- | --- | --- |
|  | **Etapa** | **Termín** |
| **a)** | **začatie prác:** | od 01.08.2022 |
| **b)** | **ukončenie prác:** | najneskôr do 30.09.2022 |

4.2 Ak zhotoviteľ pripraví dielo alebo jeho dohodnutú časť na odovzdanie pred dohodnutým termínom, zaväzuje sa objednávateľ toto dielo prevziať aj v skoršom ponúknutom termíne, pokiaľ bude dielo zhotovené v súlade s platnými technickými normami a stavebným projektom.

4.3 V prípade, ak sa v priebehu plnenia tejto zmluvy vyskytne potreba uskutočniť práce, ktoré nie sú zahrnuté v tejto zmluve, je zhotoviteľ povinný ihneď o tejto skutočnosti informovať technický dozor objednávateľa a písomne o tejto skutočnosti zaslať objednávateľovi aj list. Následne bude objednávateľ postupovať v súlade s jeho internými predpismi a začne rokovanie o riešení vzniknutej situácie so zhotoviteľom.

4.4 V prípade vzniku zhotoviteľom nezavinených prekážok znemožňujúcich riadne plnenie diela, príslušný termín sa predlžuje o počet dní, počas ktorých boli práce prerušené. Toto ustanovenie platí aj v prípade, ak je objednávateľ v omeškaní s poskytnutím dohodnutého spolupôsobenia.

4.5 Objednávateľ sa zaväzuje, že dokončené dielo prevezme a zaplatí za jeho zhotovenie dohodnutú cenu.

4.6 Všetky veci potrebné k plneniu tejto zmluvy, nadobudnuté zhotoviteľom pred účinnosťou tejto zmluvy, idú na ťarchu zhotoviteľovi v prípade, ak táto zmluva nikdy nenadobudne účinnosť. To znamená, že objednávateľ nie je povinný uhradiť zhotoviteľovi takto vzniknuté náklady súvisiace s touto zmluvou.

**Čl. V**

**Cena predmetu zmluvy**

5.1 Cena za predmet zmluvy uvedený v článku III tejto zmluvy je stanovená dohodou zmluvných strán v zmysle zákona č. 18/1996 Z. z. o cenách v znení neskorších predpisov a v súlade s ponukou zhotoviteľa ako pevná zmluvná cena a predstavuje sumu **..................... EUR** **bez DPH**. Neoddeliteľnou súčasťou tejto zmluvy je Príloha č. 1 – Cenová ponuka za dodanie predmetu zákazky, ktorá tvorí výkaz výmer rekonštrukcie bleskozvodov.

5.2 V cene uvedenej v bode 5.1 tohto článku sú zahrnuté aj náklady na:

a) vybudovanie, prevádzku, údržbu a vypratanie staveniska,

b) práce a dodávky nutné k vykonaniu diela v parametroch predpísaných v stavebnom projekte,

c) vykonanie odborných prehliadok a odborných skúšok (revízií) bleskozvodov,

d) dodanie všetkých dokladov potrebných k uvedeniu diela do prevádzky a jeho užívaniu vyplývajúcich z príslušných právnych predpisov a STN noriem (vydané odborne spôsobilými osobami) vzťahujúcich sa na predmet zákazky,

e) dodanie jedného vyhotovenia projektu skutočného vyhotovenia stavby.

5.3 Zmluvné strany sa dohodli, že celková cena diela, ktorú predložil zhotoviteľ na základe výzvy objednávateľa na predloženie ponuky – zákazky s nízkou hodnotou (neoddeliteľnou súčasťou tejto zmluvy je Príloha č. 1 – Cenová ponuka za dodanie predmetu zákazky) sa v prípade zníženia rozsahu diela zníži podľa množstva nerealizovaných prác a dodávok, resp. k zníženiu cien dôjde alikvotne podľa cien uvedených v predloženej cenovej ponuke. Túto skutočnosť si zmluvné strany potvrdia a odsúhlasia samostatným písomným záznamom.

5.4 V prípade nevyhnutného navýšenia rozsahu diela, ktorý objednávateľ z objektívnych dôvodov nemohol pred uzatvorením tejto zmluvy predpokladať, sa cena diela zvýši podľa množstva realizovaných prác a dodávok nad rámec zmluvy, resp. alikvotne podľa cien uvedených v predloženej ponuke. Cenu diela v takomto prípade možno navýšiť v súlade s ust. § 18 ods. 3 písm. a) zákona č. 343/2015 Z. z. maximálne **do výšky 15 %** hodnoty pôvodnej ceny diela uvedenej v bode 5.1 tohto článku zmluvy. Navýšenie rozsahu diela a s tým súvisiace navýšenie ceny diela je možné zrealizovať až po potvrdení a odsúhlasení zmluvnými stranami samostatným písomným dodatkom k zmluve podpísaným zmluvnými stranami.

**Čl. VI**

**Platobné podmienky**

6.1 Zmluvné strany sa dohodli na tom, že zhotoviteľ bude vykonané práce fakturovať po ukončení a odovzdaní diela.

6.2 Faktúra musí obsahovať všetky údaje, ktoré vyžaduje platná právna úprava Slovenskej republiky. Údaje na faktúre musia byť v súlade s údajmi uvedenými v uzatvorenej zmluve. V prípade, že faktúra nebude obsahovať predpísané náležitosti, objednávateľ je oprávnený vrátiť ju zhotoviteľovi na doplnenie. V takom prípade sa preruší plynutie lehoty splatnosti a nová lehota splatnosti začne plynúť dňom doručenia opravenej faktúry objednávateľovi.

6.3 Podkladom pre vystavenie faktúry je súpis vykonaných prác a dodávok potvrdený technickým dozorom objednávateľa. V prípade, že súpis vykonaných prác bude obsahovať práce v nižšom ako dojednanom rozsahu, zhotoviteľ vystaví faktúru na sumu zníženú o nevykonané práce, to znamená faktúru na sumu skutočne vykonaných prác.

6.4 Faktúra je splatná **do 60 dní** odo dňa jej doručenia objednávateľovi. Za deň úhrady sa považuje deň odpísania z účtu objednávateľa.

6.5 V prípade vykázania vád a nedorobkov v preberacom protokole si objednávateľ vyhradzuje právo zadržať 10% z celkovej ceny diela, ktoré zhotoviteľovi uhradí **do 30 dní** po odstránení všetkých prípadných vád a nedorobkov. Podkladom je zápis o kompletnom odstránení všetkých prípadných vád a nedorobkov potvrdený technickým dozorom objednávateľa.

**Čl. VII**

**Odovzdanie a prevzatie diela**

7.1 Podmienkou odovzdania a prevzatia diela je úspešné vykonanie všetkých predpísaných skúšok. Vzájomne a preukázateľne prevzaté doklady o výsledkoch skúšok sú podmienkou prevzatia diela.

7.2 Zhotoviteľ písomne vyzve objednávateľa najneskôr **7 dní** pred dohodnutým termínom dokončenia diela k záverečnému prevzatiu.

7.3 O prevzatí diela spíšu strany zápis, ktorý obsahuje zhodnotenie akosti vykonaných prác, súpis prípadných zistených vád a nedorobkov, ktoré nebránia v užívaní diela, dohodu o opatreniach na ich odstránenie, prehlásenie zhotoviteľa, že dielo odovzdáva a prehlásenie objednávateľa, že dielo preberá.

7.4 Pri odovzdaní diela je zhotoviteľ povinný predložiť objednávateľovi doklady určené príslušnými STN a všeobecne záväznými predpismi, vyhlásenie o zodpovednosti zhotoviteľa, ktoré má byť súčasťou konštrukčnej dokumentácie a kópia súčasťou východiskovej revízie, vyhlásenie o zodpovednosti revízneho technika a východiskovú revíziu. V prípade zmien zhotoviteľ upraví realizačnú projektovú dokumentáciu tak, aby pri odovzdaní zodpovedala skutočnému vyhotoveniu.

7.5 Dňom odovzdania diela prechádza na objednávateľa vlastnícke právo k dielu.

**Čl. VIII**

**Záručná doba a zodpovednosť za vady diela**

8.1 Zhotoviteľ zodpovedá za to, že predmet tejto zmluvy bude mať počas záručnej doby vlastnosti dohodnuté v zmluve. Zhotoviteľ je zodpovedný za dodržanie požiadaviek objednávateľa na technické parametre predmetu diela, pričom je povinný požadované parametre dokladovať podkladmi a dokumentáciou výrobcu.

8.2 Záručná doba na predmet zmluvy je **60 mesiacov**, začína plynúť odo dňa odovzdania a prevzatia zrealizovaného diela zhotoviteľom objednávateľovi.

8.3 Zhotoviteľ zodpovedá za vady, ktoré má predmet zmluvy v čase jeho odovzdania objednávateľovi. Za vady, ktoré sa prejavili po odovzdaní diela zodpovedá zhotoviteľ vtedy, ak boli spôsobené porušením jeho povinností.

8.4 V prípade, že počas záručnej doby sa zistí vada na zrealizovanom diele, objednávateľ písomne upozorní zhotoviteľa na tento jav. Zmluvné strany sa dohodli, že počas záručnej doby má objednávateľ právo požadovať a zhotoviteľ povinnosť bezplatne odstrániť zistené a reklamované vady.

8.5 Zhotoviteľ sa zaväzuje začať s odstraňovaním vád predmetu diela v čo najkratšom, technicky možnom čase, najneskôr však **do 3 dní** od uplatnenia reklamácie objednávateľom.

8.6 Zhotoviteľ sa zaväzuje odstrániť reklamované vady **do 10 dní** od začatia ich odstraňovania, ak nedôjde k písomnej dohode o inom termíne a ku ktorej sa zhotoví obojstranne potvrdený zápis.

**Čl. IX**

**Zmluvné pokuty a náhrada škody**

9.1 V prípade, že zhotoviteľ nedodá predmet zmluvy v dohodnutom termíne, objednávateľ má právo na zmluvnú pokutu vo výške **1,00 %** z ceny diela za každý deň omeškania.

9.2 V prípade nedodržania lehoty uvedenej v čl. VIII bod 8.5 zhotoviteľom má objednávateľ nárok na zmluvnú pokutu vo výške **300,00 EUR**. Rovnako má objednávateľ právo na zmluvnú pokutu vo výške **300,00 EUR** za každé porušenie povinnosti ustanovenej v tejto zmluve, pokiaľ v zmluve nie je ustanovené inak.

9.3 Objednávateľ má nárok na zmluvnú pokutu vo výške **40,00 EUR** za každý deň oneskorenia odstránenia vád, t.j. ak reklamované vady zhotoviteľ neodstráni **do 10 dní**, resp. v inom dohodnutom termíne.

9.4 Vyššie uvedenými zmluvnými pokutami nie je dotknutý nárok na náhradu škody, ktorá vznikla v dôsledku porušenia povinností vyplývajúcich z tejto zmluvy v plnej výške a to aj v prípade, ak vzniknutá škoda prevyšuje výšku zmluvnej pokuty.

9.5 V prípade omeškania objednávateľa s úhradou faktúry má zhotoviteľ právo na úroky z omeškania vo výške ustanovenej § 369 ods. 2 zákona č. 513/1991 Z. z. Obchodný zákonník v znení neskorších predpisov.

**Čl. X**

**Stavebný denník**

10.1 Pri vedení stavebného denníka sa budú zmluvné strany riadiť ustanoveniami § 46d zákona č. 50/1976 Zb.

10.2 Do stavebného denníka môžu robiť záznamy len stavbyvedúci zhotoviteľa, prípadne jeho zástupca a technický dozor objednávateľa, prípadne jeho zástupca alebo iný poverený zástupca objednávateľa, resp. projektant stavby.

10.3 Zhotoviteľ je povinný viesť odo dňa prevzatia staveniska stavebný denník, do ktorého bude denne zaznamenávať všetky skutočnosti podstatné pre naplnenie tejto zmluvy – postup realizácie prác, kvalitu vykonávania prác, prípadné odchýlky od požiadaviek objednávateľa. Záznamy vedie stavbyvedúci, resp. jeho zástupca a priebežne ich bude potvrdzovať stavebno-technický dozor zhotoviteľa.

10.4 V stavebnom denníku musia obe zmluvné strany reagovať na zápisy najneskôr **do 3 pracovných dní** po dátume ich vyhotovenia. Ak zmluvná strana, ktorej bol zápis určený **do 3 pracovných dní** na zápis nereaguje, považuje sa zápis za súhlasne potvrdený.

**Čl. XI**

**Osobitné ustanovenia**

11.1 Zhotoviteľ je povinný počas zhotovenia predmetu zmluvy udržiavať na stavenisku poriadok a čistotu. Zároveň je zhotoviteľ povinný dodržiavať všetky ostatné právne predpisy Slovenskej republiky.

11.2 Zhotoviteľ je povinný zabezpečiť odstránenie znečistenia okolitých pozemných komunikácii vzniknutého realizáciou diela. Súčasťou dokladov ku preberaciemu konaniu stavby budú doklady o likvidácii všetkých odpadov vzniknutých pri realizácii diela oprávneným zneškodňovateľom odpadov.

11.3 Objednávateľ si vyhradzuje právo neuzatvárať túto zmluvu o dielo v prípade, že ponúknutá cena bude presahovať výšku sumy finančných prostriedkov plánovaných v rozpočte na predmetnú akciu.

11.4 Zhotoviteľ je povinný realizáciu predmetu zmluvy plne koordinovať a zosúlaďovať s prevádzkovateľom objektu.

11.5 Zhotoviteľ je povinný zvolať kontrolný deň podľa potreby, najmä v prípadoch, keď sa budú zabudovávať stavebné materiály v rámci diela, tzv. skryté práce, na ktorý zhotoviteľ prizve technický dozor a správcu objednávateľa.

11.6 Zhotoviteľ je povinný vyhotoviť revízne správy o vykonaní odborných prehliadok a odborných skúšok (revízií) bleskozvodov, ktoré predloží objednávateľovi v dvoch výtlačkoch pre každý vchod, na ktorom vykonal predmet zmluvy.

11.7 Zhotoviteľ je povinný po dokončení prác doložiť do sprievodnej dokumentácie aj fotodokumentáciu z rekonštruovaného bleskozvodu, vyhlásenie o zodpovednosti zhotoviteľa, ktoré má byť súčasťou konštrukčnej dokumentácie a kópia súčasťou východiskovej revízie, vyhlásenie o zodpovednosti revízneho technika a východiskovú revíziu.

11.8 V prípade, ak sa v priebehu prác vyskytne potreba ďalších podkladov alebo spolupráce, objednávateľ sa zaväzuje, že poskytne zhotoviteľovi primerané spolupôsobenie na základe písomnej výzvy zhotoviteľa, tak aby mohol byť dodržaný termín plnenia uvedený v článku IV tejto zmluvy.

**Čl. XII**

**Odstúpenie od zmluvy**

12.1 Objednávateľ je oprávnený odstúpiť od zmluvy v prípade podstatného porušenia tejto zmluvy zo strany zhotoviteľa. Zmluvné strany považujú za podstatné porušenie tejto zmluvy, najmä ak zhotoviteľ:

a) bude meškať s termínom plnenia podľa tejto zmluvy o viac ako **10 kalendárnych dní**,

b) ak zhotoviteľ bude preukázateľne vykonávať práce vadne, t.j. v rozpore s podmienkami dohodnutými v tejto zmluve; musí ísť o vady, na ktoré bol zhotoviteľ objednávateľom v priebehu zhotovenia diela písomne upozornený a ktoré napriek tomuto upozorneniu neodstránil v primeranej lehote poskytnutej k tomuto účelu,

c) v rozpore s ustanovením tejto zmluvy zastavil práce na zhotovení diela, alebo inak prejavuje svoj úmysel nepokračovať v plnení tejto zmluvy,

d) bez predchádzajúceho súhlasu objednávateľa, prevedie všetky, alebo niektoré práva a záväzky vyplývajúce z tejto zmluvy na tretie osoby,

e) v prípade porušenia povinností vyplývajúcich z ustanovení tejto zmluvy.

12.2 Objednávateľ je oprávnený odstúpiť od zmluvy aj v prípade, ak v priebehu plnenia tejto zmluvy dôjde k potrebe uskutočniť doplňujúce práce, ktoré neboli predmetom plnenia podľa tejto zmluvy, ktorých potreba vyplynula z dodatočne nepredvídateľných okolností a ak predpokladaná cena prác presiahne 15 % ceny podľa tejto zmluvy.

12.3 V prípade, ak je objednávateľ v omeškaní s úhradou faktúry o viac ako **60 dní** po uplynutí lehoty jej splatnosti, je zhotoviteľ oprávnený odstúpiť od zmluvy na základe písomného oznámenia doručeného objednávateľovi.

**Čl. XIII**

**Záverečné ustanovenia**

13.1 Zmluva nadobúda **platnosť** dňom jej podpísania obidvoma zmluvnými stranami a **účinnosť**, v zmysle ust. § 47a ods. 1 zákona č. 40/1964 Zb. Občiansky zákonník v znení neskorších predpisov, dňom nasledujúcim po dni jej zverejnenia v Centrálnom registri zmlúv (crz.gov.sk).

13.2 Akékoľvek zmeny tejto zmluvy vyžadujú písomnú formu dodatkov k tejto zmluve a súhlas obidvoch zmluvných strán. Táto zmluva môže byť menená len formou písomných a očíslovaných dodatkov, ktoré budú schválené a podpísané oprávnenými zástupcami oboch zmluvných strán.

13.3 Zmluvné strany vyhlasujú, že ak sa dôvod neplatnosti vzťahuje len na časť právneho úkonu, je neplatnou len táto časť, pokiaľ z povahy právneho úkonu alebo z jeho obsahu alebo okolností, za ktorých k nemu došlo, nevyplýva, že túto časť nemožno oddeliť od ostatného úkonu.

13.4 Zmluvné strany sa zaväzujú, že budú postupovať v súlade s oprávnenými záujmami druhej strany a že vykonajú všetky právne úkony, ktoré sa ukážu byť nevyhnutné pre realizáciu činností upravených touto zmluvou. Záväzok súčinnosti sa vzťahuje len na také úkony, ktoré prispejú alebo majú prispieť k dosiahnutiu účelu tejto zmluvy.

13.5 V prípade sporného chápania tejto zmluvy sa obidve zmluvné strany budú snažiť predovšetkým o dohodu v dobrom. Pokiaľ sa zmluvné strany nedohodnú v dobrom, budú sa snažiť dosiahnuť súdny zmier. Akékoľvek spory, rozpory alebo nároky vyplývajúce z tejto zmluvy alebo s ňou súvisiace, budú riešiť obchodným súdom miestne príslušným sídlu objednávateľa.

13.6 Právne vzťahy vyplývajúce z tejto zmluvy a neupravené v tejto zmluve riadia sa príslušnými ustanoveniami zákona č. 513/1991 Zb. Obchodný zákonník v znení neskorších predpisov.

13.7 V prípade spôsobenej škody na diele zhotoviteľom si môže objednávateľ uplatniť právo na náhradu škody.

13.8 Zhotoviteľ je povinný dodržať mlčanlivosť vo vzťahu ku skutočnostiam zisteným počas realizácie diela alebo súvisiacich s dielom. Všetky dokumenty, ktoré zhotoviteľ prevezme od objednávateľa sú dôverné a nie je možné ich použiť bez predchádzajúceho súhlasu objednávateľa.

13.9 Písomnosti týkajúce sa vzniku, zmeny alebo zániku zmluvného vzťahu založeného touto zmluvou alebo skutočnosti z tohto vzťahu vyplývajúcich si zmluvné strany doručujú poštou ako doručenú zásielku. Povinnosť doručujúcej strany doručiť písomnosti sa splní len čo adresát písomnosť prevezme alebo čo ju pošta vrátila doručujúcej zmluvnej strane ako nedoručiteľnú alebo ak doručenie písomnosti bolo zmarené konaním alebo opomenutím adresáta. Účinky doručenia nastanú aj vtedy, ak adresát prijatie písomnosti odmietne. Za prijatú sa považujú tiež písomnosti, ktoré druhá zmluvná strana odmietla prevziať. V prípade, ak je s obsahom písomnosti spojené prerušenie/nezačatie plynutia lehoty podľa tejto zmluvy, tak pre prerušenie/nezačatie plynutia lehoty je rozhodný dátum podania písomnosti na pošte.

13.10 Zmluvné strany zhodne záväzne vyhlasujú, že sú oprávnené uzavrieť túto zmluvu, a že táto zmluva nebola uzavretá za nevýhodných ani nevyhovujúcich podmienok pre žiadnu zmluvnú stranu. Súčasne zmluvné strany zhodne záväzne vyhlasujú, že sa s touto zmluvou dôkladne oboznámili a jej obsahu porozumeli, súhlasia s ňou, zaväzujú sa ustanovenia tejto zmluvy plniť, pričom zmluvné strany na znak toho, že táto zmluva je určitá, zrozumiteľná a zodpovedá ich slobodnej vôli, vlastnoručne podpísali túto zmluvu prostredníctvom svojich oprávnených zástupcov.

13.11 Táto zmluva sa vyhotovuje v **štyroch /4/** rovnopisoch, z toho **dva /2/** rovnopisy obdrží objednávateľ a **dva /2/** rovnopisy obdrží zhotoviteľ.

13.12 Neoddeliteľnou súčasťou tejto zmluvy je:

**Príloha č. 1 – Cenová ponuka za dodanie predmetu zákazky**

V Košiciach, dňa: V ........................., dňa:

(za objednávateľa) (za zhotoviteľa)

................................................................ ...................................................................

**Bytový podnik mesta Košice, s.r.o.**

Ing. Peter Vrábel, PhD. - konateľ